text: Landmand pløjede elmast ned - men slap heldigt
  29 marts 2017 kl. 07.37
  En landmand pløjede ikke bare marken - men også en stor elmast ned, da han i de tidlige morgentimer onsdag var på markarbejde ved Ansager.
  Landmanden slap dog heldigt fra påkørslen, hvorved stålmasten faldt ned over traktoren - men uden at morgenpløjeren fik strøm gennem sig. Uheldet skete kort før klokken 05.
  Han kunne selv fra traktoren tilkalde hjælp via sin mobiltelefon.
  - Vi fik først elselskabet til at lukke for strømmen, så landmanden kunne komme fri uden fare - og nu skal en kran løfte elmasten væk fra traktoren, siger Ole Aamann, vagtchef, Syd- og Sønderjyllands Politi, til TV SYD.
  Uheldet skete på Grødevej vest for Ansager, der var spærret på grund af oprydningsarbejdet indtil klokken 9.30.
  